Koronavirus: Al meer gevalle in dié lande aangemeldMense loop Vrydag met maskers in Beijing, (Foto: Mark Schiefelbein, AP) Suid-Korea het nou strenger maatreëls getref om die dodelike koronavirus, oftewel Covid-19, hok te slaan nadat die getal bevestigde gevalle vir die tweede agtereenvolgende dag in dié land skerp toegeneem het. Suid-Korea het Vrydag 52 nuwe bevestigde gevalle aangemeld. 53 nuwe gevalle is Donderdag aangemeld. Chung Sye-kyun, die land se eerste minister, beskryf dié verwikkeling as ŉ “noodsituasie” en die stede Daegu en Cheongdo in die suide van die land is selfs nou tot “spesiale sones” verklaar. Die land het intussen ook sy weermag gesluit nadat verskeie soldate positief vir Covid-19 getoets het. Die land het nou altesaam 156 bevestigde gevalle, die meeste van enige land anders as China en die Diamond Princess-skip wat in ’n hawe in Jokohama in Japan vasgemeer is. China het in die afgelope 24 uur 889 bevestigde gevalle aangemeld, wat die aantal bevestigde gevalle in dié land op 75 465 te staan bring. Nog 118 mense het intussen aan die virus omgekom en die dodetal staan nou op 2 236. Die land is wel optimisties, aangesien die gental nuwe gevalle vandeesweek afgeneem het. Minstens 621 passasiers van die Diamond Princess het positief vir die virus getoets en twee passasiers is vandeesweek aan die virus dood. Passasiers wat negatief vir die virus getoets het, het vandeesweek een-een voet aan wal gesit ná 14 dae in kwarantyn. Mense kyk toe soos hulel bus met klippe in Kharkiv in Oekraïne bestook word. (Foto: Efrem Lukatsky) Covid-19 in Europa Tientalle betogers in Oekraïne het Donderdag busse met 45 Oekraïners en 27 buitelandse burgers met klippe bestook nadat hulle per vliegtuig van Wuhan in Kharkiv in die ooste van die land aangekom het. Dié mense is na ŉ hospitaal in Novi Sanzhary in die sentrale Poltava-streek geneem, waar hulle 14 dae lank in kwarantyn gehou sal word. Pres. Wolodimir Zelenski het die betogers gevra om empatie te betoon. Sowat 1 000 gevalle en verskeie sterftes weens Covid-19 is in die res van Asië, in Europa, die VSA en Afrika aangemeld. Die polisie pak betogers ná die voorval in Oekraïne. (Foto: Efrem Lukatsky, AP) Covid-19 in Afrika Angola het vandeesweek 50 mense ontslaan wat in die Barra do Kwanza-sentrum in Luanda in kwarantyn geplaas is nadat hulle van China dié land binnegekom het. Altesaam 13 Angolese, 36 Chinese en een Brasilaan is Woensdag ontslaan terwyl 14 ander nog in kwarantyn bly. Geen gevalle is nog in Suid-Afrika aangemeld nie. Bronne: BBC, ANA